**Poročilo predsednika Odbora za podeljevanje nagrad Republike Slovenije**

**na področju šolstva za leto 2021**

Za nami je težko leto. Od vseh je zahtevalo obilico znanja, prilagajanja in predvsem ogromno dela, ki je bilo očem drugih mnogokrat nevidno. Omogočili in zagotovili smo, da sta se šola in šolanje nadaljevala. Po najboljših močeh, predvsem zaradi naše zavzetosti in samoodpovedovanja. Nismo bili le starši svojim otrokom. Poleg tega, da smo se razdajali kot učitelji, smo bili še dodatni starši svojih učencev, saj smo mnogokrat morali reševati težave in zagate, ki niso določene v 'opisu naših del in nalog'. Zato bi se želel zahvaliti vsem vzgojiteljem in učiteljem za njihovo nesebično delo. In moj vsakoletni poziv je letos še glasnejši: *»Bodimo ponosni na to, kar počnemo, in naj nam ne bo nerodno to povedati tudi vsem drugim!«*

Sledi stalni del poročila*. Odbor za podeljevanje nagrad Republike Slovenije na področju šolstva* je bil imenovan v sestavi: dr. Eva Klemenčič Mirazchiyski, mag. Majda Zaveršnik Puc, Janja Bogataj, Vlasta Sagadin, Nina Jelen, Bernarda Trstenjak, dr. Andrej Brodnik, mag. Marko Strle kot članice oziroma člani ter ddr. Boris Aberšek kot predsednik. Strokovna in tehnična dela ter celotni postopek je vodila gospa Rosanda Lenart.

Odbor se je letos sestal na dveh sejah. Na prvi seji je pregledal prispele vloge, na drugi pa je ocenil prijave in se odločil o nagradah. V prvem krogu druge seje so se vse prispele vloge ocenjevale v področnih delovnih skupinah, ki so nato poslale v razpravo seznam možnih kandidatk in kandidatov za podelitev nagrad po področjih. Ti predlogi so zajemali kvalitativno ocenjene posamezne vloge. V drugem krogu druge seje je odbor v celotni sestavi pregledal te vloge in predloge področnih delovnih skupin ter soglasno z javnim glasovanjem potrdil letošnje nagrajenke in nagrajence. Prisotne članice in člani odbora so pretresli posamezne nominacije ter pri tem tudi primerjalno obravnavali kakovost predlogov. Glasovanje je potekalo javno. Na podlagi glasovanja ter ob upoštevanju določil drugega in tretjega odstavka 9. člena ustreznega pravilnika so prisotne članice in člani odbora ugotovili, da je letos v skladu z razpisnimi merili za dodelitev nagrad prispelo le 18 predlogov, kar je precej manj kot v letu 2020. Razlog je zagotovo v tem, da je za nami zares težavno leto, ki je od vsakega posameznika zahtevalo veliko truda. Pri ocenjevanju so člani upoštevali merila, ki jih določa *Pravilnik o delu odbora za podeljevanje nagrad Republike Slovenije na področju šolstva*, pri tem pa so se osredotočili na odličnost kandidatk in kandidatov na eni strani ter na načelo čim enakomernejše porazdelitve nagrad glede na vzgojno-izobraževalna področja.

Zaradi kakovosti in števila vlog smo se odločili, da letos podelimo le deset nagrad, tri za življenjsko delo ter sedem za izjemne dosežke na področju šolstva, in sicer eno nagrado za področje predšolske vzgoje, dve za področje osnovnega šolstva, eno za področje srednjega šolstva, po dve nagradi za višje in visoko šolstvo ter po eno za področje posebnih potreb, za področje izobraževanja odraslih, za področjedopolnilnega pouka slovenskega jezika in kulture za Slovence po svetu ter za področje šolstva pripadnikov slovenske manjšine v Italiji, Avstriji in na Madžarskem.

Ob koncu se želim zahvaliti vsem, ki ste sodelovali v kandidacijskem postopku, od prijaviteljev do kandidatov, nominirancev za nagrade. Zahvala za vse izjemne dosežke in zasluge pa gre tudi tako tistim, ki letos žal niste dobili nagrade (vendar je tudi nominacija izjemno priznanje, saj vas vaša okolica ceni in ocenjuje kot vredne nagrade), kot nagrajencem. Zagotovo ste in morate biti svetel zgled vsem sodelavcem v vzgoji in izobraževanju. Zato bodite takšni, kot ste, in s svojimi vrednotami spodbujajte te vrednote tudi pri kolegih. Da bodo verjeli vase in da bodo drugi verjeli v nas. Bodimo prodorni in glasni, da se bo naš glas slišal in da si bomo tudi mi, učitelji in vzgojitelji, pridobili veljavo v družbi, ki nam pripada. V zadnjem letu smo sebi in vsem okoli nas dokazali svojo vlogo in pomen pri reševanju nastalega položaja.

 Predsednik odbora

 prof. ddr. Boris Aberšek

Ljubljana, 10. avgust 2021

**OBRAZLOŽITVE**

**Radica Slavković**

**nagrada za življenjsko delo na področju predšolske vzgoje**

Radica Slavković je dipl. vzgojiteljica predšolskih otrok in že 47 let deluje na področju predšolske vzgoje. Kar 35 let je bila vzgojiteljica, nato pomočnica ravnateljice, zdaj pa zaključuje uspešno delo ravnateljice Vrtca Sežana. Njeno dolgoletno delo na področju predšolske vzgoje se odraža skozi uresničevanje načel Kurikuluma za vrtce. Aktualnost in ustvarjalnost njenega strokovnega dela sta prepoznavni v številnih lokalnih, državnih in mednarodnih projektih. Kot izjemna mentorica, podpornica in strokovna prijateljica je bila zgled mnogim generacijam. Z nesebično pomočjo in predanostjo jih je opogumljala pri različnih strokovnih izzivih, več kot 15 let je bila tudi izvajalka študijskih skupin. Aktivno je sodelovala pri postopnem uvajanju kurikula za vrtce, pozneje pa je kot multiplikatorka imela več kot 20 predstavitev v različnih vrtcih v Sloveniji. Bila je aktivna članica v inovacijskem projektu Od doma v svet, pri čemer je bil cilj projekta iskanje učinkovitih in novih didaktičnih načinov pri učenju italijanščine kot tujega jezika v vrtcu. Bila je aktivna udeleženka v projektih Jezik in kultura okolja ter Porajajoča se pismenost. S svojimi strokovnimi prispevki in različnimi vsebinami je nastopila tudi na več mednarodnih konferencah, njen prispevek pa je prepoznaven tudi v Upravnem odboru Skupnosti vrtcev Slovenije, kjer je članica že drugi mandat. Za izjemne dosežke pri razvoju in uvajanju novosti v vzgojno-izobraževalno prakso je v okviru Zavoda Republike Slovenije za šolstvo leta 2017 prejela Kumerdejevo priznanje.

**dr. Jožko Lango**

**nagrada za izjemne dosežke na področju osnovnega šolstva**

Bogato udejstvovanje na različnih področjih pedagoškega dela z učenci so odlike razrednega učitelja dr. Jožka Lange. Od samega začetka službovanja v svoje pedagoško delo vnaša inovativnost in drugačnost. Sodeloval je v projektih (drugačno delo v podaljšanem bivanju, Model II – samostojno učenje), sodeloval pri izvedbi dveh pedagoških delavnic Samostojno učenje z nivojskim delom v 3. in 4. razredu, izvedel hospitacijski nastop na pedagoški delavnici osnovnih šol Kreativno pisanje in Orff, sodeloval pri izvedbi hospitacij in nastopov za študente Pedagoške fakultete Univerze v Ljubljani, smer Razredni pouk, Akademije za glasbo Univerze v Ljubljani, Filozofske fakultete Univerze v Ljubljani. Je soavtor berila Svet besed 4, soavtor učbeniškega kompleta Radovednih pet za področje glasbene umetnosti v 4. razredu, avtor medpredmetnega priročnika Slovenija ali te poznam?, ter aktivni član projekta Erasmus+.

Njegov izjemni prispevek se odraža tudi na področju glasbene umetnosti, ki jo je vedno podajal kot izrazito ustvarjalno dejavnost. S svojim načinom dela skozi glasbeno izražanje razvija pri učencih ustvarjalnost, inovativnost in domišljijo. Z uvedbo šolskega projekta Računalnik kot glasbeni instrument je učencem prikazal uporabnost vključevanja IKT v pouk glasbene umetnosti. Z akcijsko raziskavo vključevanja IKT v pouk glasbene vzgoje je sodeloval v projektu Model IV, sodeloval pri prenovi učnega načrta za predmet glasbena umetnost, sodeloval v razvojno-raziskovalnem projektu Posodobitev kurikularnega procesa na osnovnih šolah in gimnazijah. Že več kot 20 let vodi interesno dejavnost Orffov krožek. Svoje delo z učenci vsako leto predstavi na srečanju Orffovih skupin Slovenije. Končuje knjigo z naslovom Slovenska ljudska glasbila in mi, v kateri učencem na zanimiv način poleg ljudskih glasbil in avtorskih uglasbitev pesmi predstavlja tudi izdelavo ljudskih glasbil.

Njegovo vodilo pri pedagoškem delu je življenje je pouk.

**Polonca Legvart**

**nagrada za izjemne dosežke na področju osnovnega šolstva**

Polona Legvart s svojim dolgoletnim pedagoškim delom na področju razrednega pouka izvaja in preizkuša inovativen, organizacijsko učinkovit in raziskovalno naravnan pedagoški način dela. Rezultati njenega dela se zrcalijo na predstavitvah na konferencah, v strokovnih člankih in monografijah, v razvojnem delu v različnih skupinah in projektih, z vključenostjo v lokalno skupnost, v sodelovanju s številnimi institucijami, zavodi in organizacijami ter v izvajanju različnih usposabljanj, v katerih sodeluje kot predavateljica. S svojimi prispevki širi svojo inovativno, drugačno prakso. Odlika njenega dela z učenci je močna individualizacija, usmerjenost v spremljanje napredka, smiselni in avtentični učni položaji ter poudarjanje vloge posameznika. Redno sodeluje z Zavodom Republike Slovenije za šolstvo. Sodelovala je pri uvajanju devetletne osnovne šole, v nadaljnjih letih pa je bilo njeno delo prednostno usmerjeno na področje opismenjevanja, pouka slovenščine in začetnega naravoslovja, razvoja matematike ter dela z učenci s specifičnimi potrebami. V okviru strokovnega sodelovanja s Pedagoško fakulteto Univerze v Mariboru je bila mentorica 204 študentom, izvedla 41 ur hospitacije ter nudila mentorstvo 26 študentom na večtedenski strnjeni praksi. Leta 2013 je prejela Šilihovo odličje za odlične dosežke na pedagoškem področju ter Kumerdejevo priznanje – priznanje Zavoda Republike Slovenije za šolstvo. Prispevek prakse Polone Legvart v izobraževanje in izpopolnjevanje učiteljev, študentov in ravnateljev ima neprecenljivo vrednost.

**Nives Počkar**

**nagrada za življenjsko delo na področju srednjega šolstva**

Nives Počkar je dejavna na mnogih področjih srednjega šolstva. Svojo poklicno pot je začela kot učiteljica ter jo nadaljevala kot svetovalna delavka in nato ravnateljica osnovne šole. Vse aktivnosti in odgovornosti, ki jih prevzema nase, kažejo na njen agilni in proaktivni pogled na to, kako pomembno je biti ne le učitelj, ki živi svoje poslanstvo in ga razdaja drugim, ampak tudi organiziran usmerjevalec pedagoških procesov in razvoja znanja v šolstvu. Ima jasne strokovne cilje, je razvojno naravnana in kot direktorica Šolskega centra Ljubljana že dvajset let odlično združuje pedagoško in poslovno vlogo.

Angažirano vodi državne in mednarodne projekte, tvorno sodeluje v mnogih komisijah, strokovnih organih in odborih ministrstva, izobraževalnih ustanov ter lokalne skupnosti. Kot predsednica Društva Ravnatelj zastopa stališča ravnateljev v pogovorih z institucijami na področju šolstva in širše. Načrtno spoznava prakso v tujini, se povezuje s predstavniki držav nekdanje Jugoslavije in je članica Evropskega združenja ravnateljev. Pri tem pomembno prispeva k utrjevanju ugleda slovenske vzgoje in izobraževanja v mednarodnem okolju ter v slovensko šolsko okolje vnaša novosti in izboljšave. Kot predavateljica na mnogih posvetih in v Šoli za ravnatelje izkazuje izjemno skrb za razvoj področja vodenja.

Nagrajenka s svojim strokovnim delom, ki temelji na znanju in bogatih izkušnjah, deluje povezovalno, v slovenski šolski prostor vnaša ustvarjalnost za napredek stroke in izboljševanje pogojev dela v šolstvu.

**dr. Samo Kralj**

**nagrada za izjemne dosežke na področju visokega šolstva**

dr. Samo Kralj je eden redkih, ki resnično združuje dva svetova, raziskovalnega in izobraževalnega. Njegov svet raziskovanja je sestavljen iz dveh neločljivo povezanih delov, to je temeljnoraziskovalnega, kjer odkriva nove fizikalne zakonitosti, in aplikativnega, v katerem prenaša izsledke tega znanja na področje izobraževanja, kjer s svojim širokim znanjem, zagnanostjo in iskrivostjo že desetletja navdušuje študente. S svojim delom in dosežki dr. Samo Kralj v slovenskem izobraževalnem prostoru pušča močan pečat, zlasti na področju poučevanja fizike. Ustvaril je 'trojček moderne fizike', ki ga sestavljajo kvantna fizika, relativistična fizika in fizika kompleksnih sistemov. Ker je zadnje področje kljub pomembnosti v slovenskem prostoru neupravičeno zanemarjeno, dr. Samo Kralj s sodelavci orje ledino pri razvoju in poučevanju fizike kompleksnih sistemov, ki je sicer ključna za razumevanje »vsakodnevnih« pojavov v naravi. Njegovo delo je izjemno pomembno na ravni interdisciplinarnega povezovanja naravoslovno-tehničnih predmetov, saj se osredotoča predvsem na splošne pojave, v katerih prevladujeta geometrija in topologija.

Je avtor številnih učbenikov in izjemno odzivnih poljudnih, strokovnih in znanstvenih člankov. Odziv dokazuje predvsem nadpovprečno visoka citiranost njegovih del (več kot 2000 čistih citatov v zbirki SICRIS). Poleg tega je avtor številnih karikatur in poučnih stripov, s katerimi popestri svoja predavanja ter pogosto zahtevno znanje s humorjem približa strokovni in splošni javnosti.

dr. Samo Kralj ne le opravlja svoje poslanstvo na najvišji kakovostni ravni, ampak je hkrati inovativen in izjemen tudi na številnih drugih, 'neznanstvenih' področjih, ki niso del njegovega znanstvenega vsakdana. Njegova odličnost izhaja iz njegovega poslanstva, biti najboljši prenašalec znanja na mlade generacije. Zaradi te izjemnosti je tudi prejemnik nagrade za izjemne življenjske dosežke na področju šolstva.

**Jelena Sitar Cvetko**

**nagrada za izjemne dosežke na področju visokega šolstva**

Prof. Jelena Sitar Cvetko je strokovnjakinja na področju filmskega, gledališkega in lutkovnega izobraževanja. Predvsem lutkovno področje je v središču njenega zanimanja, saj je v svojem umetniškem in pedagoškem delovanju vpeljala in razvila raznovrstne preobrazbe klasičnih oblik lutkovnega gledališča, od ročnih lutk, marionet in oživljenih predmetov. Še posebej je ustvarjalna pri svojem pedagoškem delu, pri predstavitvi domačih in tujih del, kjer s študenti preizkuša številne inovativne tehnike, ki porajajo izjemne estetske učinke. Njeno mentorstvo pri praktičnem delu z lutko je prispevalo številne estetske načine delovanja, kar se kaže v izjemnih komunikativnih predstavitvah, ki presegajo pričakovanja na področju lutk v visokošolskem izobraževanju in posledično seveda tudi v celotni izobraževalni vertikali.

Vse njene prispevke bi težko povzeli v teh nekaj besedah, zato poudarimo le nekatere. V svoji dolgoletni karieri je razvijala gledališko pedagogiko in ustvarila lastni model le-te, podkrepljen z gledališko pedagogiko angleške šole, za kar je prejela prestižno mednarodno nagrado Grozdanin Kikot. Razvijala je lutko kot komunikacijsko možnost pri pouku in širše – tudi z ranljivimi skupinami otrok in mladostnikov v projektu Sokrates (lutkovno ustvarjanje z inovativnimi načini delovanja). Prva v Sloveniji je v predmete *Lutkarstvo; Lutke, gledališče, film in Gledališče in lutka v razredu,* na študijskih programih Predšolska vzgoja in Razredni pouk, vpeljala posebno obliko lutkovnega gledališča kamišibaj in njegove aplikativne možnosti v pedagogiki oziroma v šoli. Je pobudnica lutkovnega festivala slovenskih pedagoških fakultet PEFest ter ustanoviteljica prvega študentskega gledališča na Univerzi na Primorskem. S tem je kulturno-umetniško obogatila univerzitetni prostor in tudi Obalo.

Poudariti je treba tudi njeno mednarodno udejstvovanje, saj je med vodilnimi lutkovnimi pedagoginjami v Evropi, hkrati pa velika umetnica s številnimi gostovanji in prestižnimi nagradami (ZDA, Kazahstan, Norveška, Velika Britanija).

**dr. Aksinja Kermauner**

**nagrada za izjemne dosežke na področju otrok s posebnimi potrebami**

Dr. Aksinja Kermauner se na osebnem, strokovnem in znanstvenoraziskovalnem področju aktivno posveča razvoju inkluzivne pedagogike in promociji čim učinkovitejšega vključevanja otrok s posebnimi potrebami v širšo družbo.

S svojim raznolikim delom ruši stereotipe o osebah s posebnimi potrebami, pomembno prispeva k teoriji in praksi udejanjanja inkluzije pri nas in v tujini, popularizira paradigmo vključevanja oseb s posebnimi potrebami ter svoje znanstveno znanje vključuje v razvoj vzgoje in izobraževanja otrok s posebnimi potrebami, njihovih prihodnjih učiteljev in širše javnosti doma in po svetu.

Njeni vidni dosežki se kažejo v objavah številnih znanstvenih in strokovnih člankov ter gradiv s tematiko otrok s posebnimi potrebami v domačih in tujih revijah, v avtorstvu že več kot trideset leposlovnih knjig za otroke in odrasle, v vodenju projektov za senzibilizacijo okolja, v okviru katerih so razvili prilagojene pripomočke, igrače in okolja za slepe in slabovidne, izdali tipne knjige in knjige v lahkem branju.

Je med vodilnimi strokovnjaki s področja tiflopedagogike, saj razvija znanstvene in strokovne podlage za nadaljnji razvoj stroke, študijskih programov s tega področja in njegovega umeščanja v univerzitetni prostor. Na strokovnem področju se njen prispevek kaže v dvigu kakovosti vzgojno-izobraževalne prakse ter povezovanju študentov v vzgojno-izobraževalni proces z aktivnim delom in izkustvenim učenjem.

**dr. Tanja Možina**

**nagrada za izjemne dosežke na področju izobraževanja odraslih**

Dr. Tanja Možina je po zaključenem študiju sociologije, na Fakulteti za družbene vede svojo poklicno pot začela na Andragoškem centru Republike Slovenije, kjer je kot vodja središča za kakovost in izobraževanje zaposlena še danes. Svoje znanje je nadgrajevala z magistrskim študijem pedagogike in andragogike na Filozofski fakulteti Univerze v Ljubljani, pozneje pa je tam tudi doktorirala z nalogo Percepcije kakovosti, pomen omrežij in zadovoljstvo uporabnikov v izobraževanju odraslih. Osrednja strokovna področja njenega dela, s katerim se ukvarja raziskovalno in razvojno, so kakovost v izobraževanju odraslih, usposabljanje in izpopolnjevanje izobraževalcev odraslih ter razvoj kurikula v izobraževanju odraslih.

Njeno izjemno delo odlikujeta poglobljen študij in vizionarstvo. Odraža se v številnih rezultatih, ki so najbolj prepoznavni pri konceptualni izgradnji nacionalnega sistema presojanja in razvoja kakovosti izobraževanja odraslih, ki ga je mogoče dopolnjevati in preizkušati v praksi.

Kot pobudnica je na Andragoškem centru zasnovala slovenski model za presojanje in razvijanje kakovosti, poimenovan »Ponudimo odraslim kakovostno izobraževanje«, s kratico POKI, ki so ga uspešno preizkusile mnoge organizacije. Svoje delo je nato nadgradila še z uveljavljanjem Zelenega znaka kakovosti, za pridobitev katerega si vsaka tri leta prizadeva večina organizacij, ki izobražujejo odrasle. Sodelovala je pri konceptualni zasnovi in vpeljavi vloge svetovalca za kakovost v izobraževanju odraslih in je že več kot desetletje vodja nacionalnega omrežja svetovalcev za kakovost v izobraževanju odraslih. Dr. Tanja Možina je s svojim bogatim znanjem sociologije, pedagogike, andragogike ter raziskovalne dejavnosti pomembno prispevala k razvoju izobraževanja odraslih v slovenskem in mednarodnem prostoru.

**Dragica Motik**

**nagrada za življenjsko delo na področju dopolnilnega pouka slovenskega jezika in kulture za Slovence po svetu**

Dragica Motik je svoje življenjsko poslanstvo začutila že v času študija zgodovine in geografije, ko je kot študentka sodelovala pri terenskem proučevanju priseljencev iz nekdanje Jugoslavije v Nemčiji in njihovem vključevanju v družbeno okolje. Prav ta izkušnja je pomembno vplivala na njeno poznejšo kariero, saj je večino svoje poklicne poti posvetila področju dopolnilnega pouka slovenščine v tujini, povezovanju slovenskih šol s tujimi, reševanju izzivov, povezanih z vrnitvijo slovenskih družin ter z migranti v Sloveniji.

Po diplomi leta 1977 je nekaj let poučevala na različnih stopnjah izobraževanja, od leta 1981 do leta 1987 pa je poučevala kot učiteljica dopolnilnega pouka otroke slovenskih zdomcev v Nemčiji in sodelovala pri ustanovitvi Slovenskega kulturnega društva dr. France Prešeren v Mannheimu, ki deluje še danes.

Z zaposlitvijo na Zavodu Republike Slovenije za šolstvo leta 1988 je Dragica Motik svoje dragocene izkušnje poučevanja slovenščine in slovenske kulture v tujini lahko prenesla v sistem, ki še danes nudi podporo Slovencem po svetu, učiteljem in učencem. Vzpostavila je obsežne mednarodne povezave, gojila medkulturni dialog v šolah in vrtcih ter v pedagoško delo vključevala sodobne didaktične načine in elemente doživljajske pedagogike. S svojim delom je pomembno prispevala h krepitvi narodne zavesti, ohranitvi in uporabi slovenskega jezika, poznavanja slovenske kulture, zgodovine, literature ter domovine Slovenije med Slovenci po svetu ter k njihovi povezanosti z državo Slovenijo.

**Andreja Duhovnik Antoni**

**nagrada za izjemne dosežke na področju šolstva pripadnikov slovenske manjšine v Italiji, Avstriji in na Madžarskem**

Pomemben del slovenskega narodnega telesa so zamejski Slovenci in Slovenci po svetu. Ena njihovih osnovnih vrednot in potreb je ohranjanje stika s slovenskim jezikom in prek njega s slovensko kulturo – s slovenstvom. Pri tem je v slovenskem zamejskem prostoru v Italiji prispevek Andreje Duhovnik Antoni neprecenljiv. Kaže se pri kakovostnem poučevanju in umeščanju pouka slovenskega jezika, književnosti in kulture v slovenskih vrtcih in šolah ter tako tudi pri vzgoji bralne pismenosti in kulture. Pomembna spodbuda je njena vzpostavitev mreže *bralne značke* v zamejstvu.

Slovensko prisotnost na zahodnem robu primorskega prostora od blizu spoznava kot lektorica na Univerzi v Vidmu, kar jo privede do pripravljanja delavnic za vzgojiteljice v zamejskih vrtcih. Poučuje še slovenščino na klasičnem liceju v Gorici in nato tudi na mednarodni šoli *United World College (UWC) of the Adriatic* v Devinu. Delo v UWC preraste v mentorstvo pri slovenščini številnim slovenskim dijakom, ki se po svetu šolajo v programu mednarodne mature v UWC.

V devetdesetih postane na Zavodu RS za šolstvo pedagoška svetovalka za slovenske šole v Italiji in po imenovanju Ministrstva za izobraževanje, znanost in šport predstavnica na Deželnem šolskem uradu v Trstu za šolska vprašanja Slovencev v Italiji. V novih vlogah uvede letne posvete za slovenske ravnatelje, prenaša strokovna dognanja in dobre prakse ter prenese aktivnosti Društva Bralna značka Slovenije – ZPMS.

Dejavnost Andreje Duhovnik Antoni je na prvi pogled zelo barvita, a so vse barve uglašene na skrb za slovenščino mladih v zamejstvu in po svetu.